**Doplnenie do Stanov.**

**Kapitola 1.**

**Všeobecné ustanovene**

**Článok 3. ORGÁNY SPOLOĆENSTVA**

Orgány spoločenstva sú :

1. Zhromaždenie vlastníkov ( ďalej ZV )
2. predseda spoločenstva – štatutárny zástupca
3. podpredseda spoločenstva (ak je zvolený Zhromaždením vlastníkov )
4. dozorná rada ( ďalej len DR )
5. poradný výbor predsedu spoločenstva

**Kapitola 2.**

**Správa**

**Článok 7. ZÁPISNICA Z ROKOVANIA ZHROMAŹDENIA VLASTNÍKOV.**

Z každého rokovania Zhromaždenia vlastníkov sa vyhotovuje zápisnica, ktorú podpíše predseda Zhromaždenia, zapisovateľ a overovateľ. Súčasťou zápisnice je prezenčná listina zúčastnených členov, splnomocnenia a prípadne iné doklady, ktoré boli predmetom rokovania. Zápisnicu aj s prílohami odovzdá zapisovateľ predsedovi spoločenstva a členom dozornej rady. Vlastníkom bytov, ktorí o to požiadajú je predseda samosprávy povinný predložiť zápisnicu k nahliadnutiu. Zápisnicu a výsledok hlasovania zverejňuje ten, kto Zhromaždenie vlastníkov zvolal a to do siedmych dní od konania schôdze na mieste obvyklom v spoločenstve ( tabuľa oznamov v jednotlivých vchodoch, webová stránka spoločenstva ).

**Článok 5. KOMPETENCIA ZHROMAŽDENIA VLASTNÍKOV**

Zhromaždenie rozhoduje :  
**a/** volí a odvoláva predsedu a podpredsedu spoločenstva

**b**/ volí a odvoláva členov rady ( DR )

c/ volí a odvolá členov poradného výboru

**Kapitola 3.**

**Hlasovanie, rozhodnutie, zastupovanie**

**Článok 3. VOLENIE POMOCOU ZÁSTUPCU.**

Na rokovaniach zhromaždenia vlastníkov sa zúčastňuje každý jeho člen osobne, alebo prostredníctvom písomne splnomocneného zástupcu. Splnomocnenie je overené notárom alebo na matrike.

**Kapitola 7.**

**Práva a povinnosti vlastníkov bytov**

**Článok 7. Využívanie spoločných priestorov a zariadení.**

Každý vlastník má právo používať spoločný majetok spoločenstva pokiaľ neobmedzuje práva a záujmy ostatných vlastníkov a nevytvára obmedzenia ohľadne ich bezpečnosti. V chodbách pivníc, na podestách (medziposchodie), výťahoch, práčovniach / sušiarňach a ostatných spoločných priestoroch nesmú vlastníci umiestňovať žiadny nábytok, alebo časti nábytku, bicykle a iné športové náradie, škatule, balíky alebo akékoľvek prekážajúce a pohyb osôb obmedzujúce predmety, ani odpady, ktoré musia byť umiestnené do nádob určených k tomuto použitiu.

Vlastníci smú umiestniť nábytok alebo časti nábytku v chodbe pivníc z dôvodu sťahovania, do času jeho odnesenia, ale maximálne po dobu troch mesiacov. Na umiestnený nábytok alebo časti nábytku musí vlastník dať písomný oznam s menom vlastníka a s dátumom začatia a predpokladaného ukončenia umiestnenia.

**Článok 9. Účasť na správe domu.**

Vlastník bytu má právo a povinnosť zúčastňovať sa na správe domu, rozhodovať ako spoluvlastník o spoločných veciach domu, najmä o spôsobe prevádzky, údržby a opráv domu.

Vlastník bytu má právo nahliadať do dokladov týkajúcich sa správy domu alebo čerpania fondu prevádzky a opráv, robiť si z nich výpisy, odpisy, kópie ( len pri zabezpečení ochrany osobných údajov a na náklady vlastníka).

**Kapitola 8.**

**Pravidlá správania sa.**

**Článok 1. Reklamy a plagáty.**

Nikto z obyvateľov obytného domu a ani cudzie osoby na podnet alebo so súhlasom obyvateľa/ov obytného domu nesmie na spoločnom majetku vyvesiť žiadne reklamy, plagáty bez súhlasu spoločenstva.

**Článok 8. Kŕmenie holubov a mačiek.**

**Zakazuje sa kŕmiť holuby a túlavé mačky v priestoroch bytového domu a na priľahlých plochách.**

**Článok 9. Fajčenie na balkónoch a v priestoroch obytného domu.**

**Vlastníci bytov nemôžu fajčiť v priestoroch bytového domu – na schodištiach, v pivniciach, pred vchodovými dverami z požiarno bezpečnostných dôvodov. Ide o predchádzanie pred požiarmi.**

**V prípade, že vlastník bytu chce fajčiť na balkóne, je potrebné sa dohodnúť s vlastníkmi priľahlých bytov v akom časovom rozsahu vlastník bytu – fajčiar bude fajčiť. Platí to aj o návštevách u vlastníkov. Účelom tejto úpravy je neobmedzovanie susedov vo výkone vlastníckych práv, neohrozovanie zdravia nefajčiarov a zároveň rešpektovanie práva vlastníka bytu fajčiť. Úprava sa opiera o Občiansky zákonník paragraf 127 a zákon o ochrane nefajčiarov.**